Paul Ehrlich yaiku penemu kemoterapi. Dhèwèké lair ing Strehlen, Jerman ing tanggal 14 Maret 1854. Bapake yaiku Ismar Ehrlich lan ibune yaiku Rosa Weigert. Nalika isih sekolah, dhèwèké ora patiya pinter. Nanging biji basa Latin lan Matematikane rada apik. Nalika kuliyah, bijine uga biyasa-biyasa. Nanging kabèh mau ora amarga bodho nanging amarga wektu kanggo sinau kang mung sitik. Dhèwèké kerep nggunakaké wektune kanggo nyoba pirang-pirang zat warna kanggo ngelir jaringan awak kang isih urip. Dhèwèké tansah kepéngin nemu siji barang kang bisa matèni bibit-bibit lelara ing jero awak manungsa tanpa ngrusak jaringan awak. Paul yakin manawa bibit lelara mung bisa nyerap zat warna (kimia) tinamtu, kang yèn bibit lelara mau nyerap zat kimia tinamtu liyané, bibit lelara mau bisa mati.